钦定古今图书集成/明伦汇编/官常典/第780卷 > 许惇
## 钦定古今图书集成/明伦汇编/官常典/第780卷 > 许惇

按《北齐书》本传，“惇字季良，高阳新城人也。父护，魏高
阳、章武二郡太守。惇清识敏速，达于从政，任司徒主
簿，以能判断见知，时人号为‘入铁主簿，稍迁阳平太
守。当时迁都邺，阳平即是畿郡，军国贵办，赋敛无准。
又勋贵属请朝夕征求，惇并御之以道，上下无怨，治
为天下第一。特加赏异，图形于阙，诏颁天下。迁魏尹’”，
出拜齐州刺史，转梁州刺史，治并有声。迁大司农。会
侯景背叛，王思政入据颍城，王师出讨，惇常督漕军，
无乏绝。引洧水灌城，惇之策也。迁殿中尚书。惇美须
髯，下垂至带，省中号为“长鬣公。”显祖尝因酒酣，握惇
须髯称美，遂以刀截之，唯留一握，惇惧，因不复敢长，
时人又号为“齐须公。”世祖践祚，领御“史中丞，为胶州
刺史，寻追为司农卿，又迁大理卿，再为度支尚书，历
太子少保、少师、光禄大夫、开府仪同三司、尚书右仆
射、特进，赐爵万年县子，食下邳郡干。”以年老致仕于
家，三年卒。惇少纯直，晚更浮动。齐朝体式，本州大中
正，以京官为之。同郡邢邵为中书监，德望甚高。惇与
邵竞中正，遂冯附宋钦道，出邵为刺史，朝议甚鄙薄
之。虽久处朝行，历官清显，与邢邵、魏收、阳休之、崔劼、
徐之才之徒比肩同列。诸人或谈说经史，或吟咏诗
赋，更相嘲戏，欣笑满堂。惇不解剧谈，又无学术，或竟
坐杜口，或隐几而睡，深为胜流所轻。子文纪，武平末
度支郎中。文纪弟文经，勤学方雅，身无择行，口无戏
言。武平末殿中侍御史。隋开皇初侍御史兼通直散
骑常侍。聘陈使副、主爵侍郎。卒于相州长史。